Paia-aansoek oor Nersa se Karpowership-besluitKarpowership se skeepswerf in Yalova, Turkye. (Foto: Ozan KOSE/AFP) Die Demokratiese Alliansie sê hy sal die Wet op die Bevordering van Toegang tot Inligting (Paia) gebruik om te sien hoe Nersa sy besluit oor kragskepe geneem het. Nhlanhla Gumede, Nersa-lid verantwoordelik vir elektrisiteit, het op Radio 702 bevestig dat kragopwekkingslisensies aan Karpowership uitgereik is, ondanks die feit dat ŉ volledige stel van die vereiste dokumente, permitte en goedkeurings nie bekom is nie. Kevin Mileham, die DA se skaduminister van minerale hulpbronne en energie, het gesê die DA vereis ŉ omvattende rekord van Nersa se besluit om dié lisensies toe te laat. Maroela Media het vroeër berig Nersa het kragopwekkingslisensies aan Karpowership toegestaan om krag by drie plekke in Suid-Afrika op te wek. Karpowership, wat ŉ vloot kragskepe besit en bedryf, het lisensies bekom om by Saldanha, Coega en Richardsbaai krag op te wek. “Artikel 10 van die Wet op Elektrisiteitsregulering bepaal duidelik dat die aansoek van ŉ voornemende applikant eers suksesvol kan wees indien die planne en vermoë van die applikant uiteengesit is wat betref nakoming aan arbeid-, gesondheid-, veiligheid- en omgewingswetgewing en ander wetlike vereistes. Nersa se eie bladsy met gereelde vrae oor kragopwekkingslisensies stel dit duidelik dat dit ŉ ondertekende kragaankope-kontrak (PPA) en rekords van die besluit moet bevat vir omgewingsgoedkeuring.” Mileham sê Gumede het self per abuis bevestig dat Nersa versuim het om aan dié statutêre vereiste te voldoen. Die energiereguleerder het egter voortgegaan en kragopwekkingslisensies aan Karpowership toegeken selfs al was hy daarvan bewus dat die maatskappy nie omgewingsgoedkeuring, behoorlike permitte van die nasionale hawe-owerheid of kragaankope-kontrakte met Eskom bekom het nie. “Nersa se optrede is ŉ oortreding van sy statutêre verpligtinge en indien inligting uit die Paia enige oortreding van regulatoriese prosesse onthul, moet alle reguleerders – wat deel was van hierdie besluit – aanspreeklik gehou word.” Mileham sê dit is interessant en kommerwekkend dat reguleerders en die regering agteroor buig om seker te maak dat die Karpowership-ooreenkoms ten alle koste voortgaan. “Die uiters gebrekkige onafhanklike kragprodusenteverkrygingsprogram vir risikovermindering (RMIPPPP) moet nooit gebruik word as ŉ verskoning om Suid-Afrikaanse wette te oortree of aan Karpowership se behoefte te voldoen nie.”